정조 3년
己亥八月初六日辰時。上御驪州行宮。諸承旨入侍時。行都承旨洪國榮。行左承旨鄭民始。右承旨李義翊。左副承旨徐有防。右副承旨李秉模。同副承旨尹塾。記事官李兢淵。假注書徐鼎修。記事官徐龍輔鄭東浚。以次侍立訖。上命書傳敎曰。領左相。入侍。兩儒賢御史。同爲入侍。領議政金尙喆。左議政徐命善。戶曹參判宋德相。行副司直金亮行。御史金勉柱。進伏。尙喆命善曰。夜間。聖體諸節。更若何。上曰。予則一樣矣。卿等。能爲休息乎。尙喆曰。臣等。陪駕謁陵。下情。不勝萬幸矣。上曰。儒賢。進前。德相亮行。進前俯伏。上曰。卿等。俱當衰耄之年。連日勞攘。不瑕有損。德相曰。臣等則王靈攸曁。得免犬馬之疾。而伏未知遠路動駕。聖體。若何。上曰。予則無事矣。上謂亮行曰。予之一欲見卿之心。不翅如渴思飮。而前此敦召。亦云屢矣。誠意淺薄。莫回遐心。今於到此之後。始得相見。予心欣喜。何可形諭。當初銓任之除拜。意有所在。而緣卿苦辭。亦未免許解。以便卿心。以開進詻。而歉歎則深矣。亮行曰。臣本少孤失學。才識魯莽。而千萬意外。濫廁抄選之列。私心愧恧。若無所容。二十年來。蟄伏窮鄕。年衰病痼。不敢爲晏然承當之計矣。殿下御極以後。特以臣名忝抄選。不知臣學無可取。連下敦召。辭旨懇眷。臣於是。惶恧感激。不敢一向違傲。敢以調病登程之意。前此仰達。而素患宿疴。近又添發。未克發行。尙此縮伏。不勝惶悚。今幸於輦路之傍。祗瞻羽毛之盛。區區下情。不勝歡忭。所當卽於行宮。一登筵席。仰覲耿光。而職名未解。進身無路。恩命荐降。屢犯違逋。義分都虧。只竢罪何。伏蒙曲諒之恩。至下特遞之音。感激恩遇。匍匐登對。而念臣衰病轉甚。死亡無日。常以未瞻天顔。爲不瞑之恨。何幸昵侍行宮。親承德音。平昔戀結之極。至願畢矣。自此以後。雖卽退塡溝壑。庶無餘憾矣。上曰。卿以山林宿德之賢。山斗之望。而自予嗣服以後。首先招延。丘園之束帛徒勤。空谷之蒲輪莫回。此皆予誠禮淺薄。不能感孚之致也。以是之故。徒切愧恧于中。今於謁陵之行。路過式閭之地。庶冀因此而有相逢之便矣。何幸不我遐棄。幡然登對。企待之餘。實不勝慰倒也。今旣相面。可以繼此頻頻得見。而駕還之時。因與偕行。是予所望也。亮行曰。咫尺前席。辭敎懇摯。恩數曠絶。如臣草芥之賤。何以得此於聖明也。實不勝惶感之至。第臣賤疾沈綿。實無自力前進之望。今若落後。則下情豈不缺然。而恩敎至此。謹當少加調病。卽爲隨後入城矣。上曰。今番之行。與之同載。則實爲萬幸。而聞以疾病。有難隨駕云。一向敦勉。亦近强迫。回鑾之時。勢將落後。予懷愴失。無以爲諭。必須加意善攝。遄復天和。卽爲上來。以輔不逮。是予所以深望也。亮行曰。臣之痰病。每値寒節。輒復添劇。謹當於未寒之前。卽爲上京矣。上曰。卿旣以從近上來爲言。誠可幸也。亮行曰。連日勞動之餘。聖體。若何。上曰。無恙矣。上曰。行宮霎見。雖未從頌。渴望之餘。幸得相面。嘉言盛誨。可以得聞乎。亮行曰。臣別無可奏之事。而歲回己亥。禮展仙陵。伏想聖念。尤切愴感。惟我孝宗大王。痛倫常之墜地。秉春秋之大義。奮發志慮。將欲一伸於天下萬世。而臣民無祿。仙馭遽賓。東土遺民。尙泣日暮途遠之敎。其所繼述志事之責。豈不在於我殿下乎。臣於此。略有區區所懷。而言語喘促。不能畢陳。故玆以袖箚仰陳矣。上曰。言語之未能盡者。以文字詳陳誠好矣。袖箚入之。亮行奉箚。跪傳義翊義翊奉獻香案。上曰。此箚當從容省覽。用作座隅之銘。而此外亦有可言者乎。亮行曰。無他可達者矣。上曰。卿旣有上來之約。良極欣幸。宋儒賢先旣造朝。卿又相繼彙進。出入經筵。啓沃君德。則其所資益於寡躬。當復如何。上京之期。的在何間耶。亮行曰。容竣賤疾之少間。當於今月望後進發矣。上曰。金儒賢年歲幾何。而鬚髮盡白乎。對曰。年今六十五。而髮則盡白矣。上曰。予欲見面。平座。可也。亮行曰。臣亦願瞻天顔矣。上曰。好矣。亮行仰瞻後俯伏曰。臣今日得瞻龍顔。雖明日死。實無恨矣。德相曰。重逢此歲。展謁陵寢。聖孝無窮。想切愴慕。中庸稱武王周公之達孝者。蓋以善繼善述也。今我殿下繼述之道。唯在於養民養兵二件事。伏望益加睿念焉。上曰。卿言甚好。當思自勉之道矣。上曰。兩儒賢相與商量。從近入城。可也。德相曰。臣有忌故在近。過行後擬於津頭祗迎矣。上曰。津頭稍遠。只於城外祗迎好矣。亮行曰。臣登筵之期。要之不遠。今則姑爲退去矣。上曰。旣有美疹。久坐可悶。且相見不遠。先退好矣。德相亮行先退。上曰。御史。進前。勉柱。進伏。上曰。參下官之爲御史。雖有一二可據之例。今人終不若古人。故未得直差御史矣。上曰。今此陵行。雖出於情禮之不容已。而勞民興役。實爲矜㦖。父老民人。欲爲召見。而略以文字。諭予至意焉。尙喆等曰。先朝庚戌年。以下敎洞諭民人。而今以文字諭之則尤好矣。上命秉模。書諭廣州利川驪州士民父老等書。王若曰。予寡人。爲爾等父母。德不足以綏爾黎庶。恩不足以惠爾黎庶。頻年水旱。俾爾等。不免飢荒之憂。矧玆畿甸。土瘠而民貧。賦繁而役殷。念爾等。困苦愁惱之狀。予寡人。錦玉靡安。幸今天心垂祐。穡事告登。園陵祗謁。原濕省歛。覩黃雲之遍野。喜蒼生之安堵。見爾等。忻忻相告之色。予亦爲之嘉悅。噫。式遵祖宗朝故事。爰有此行。而凡爲下民之弊者。命諸邑。一倂蠲除之。至若輦路所過之處。不可無別般施惠之道。聚三邑之人。設科而取之。小民則今年三邑秋賦。特令減之。凡三邑士庶年七十以上。賜食物。年八十以上再經幸行者。各賜一資。曾經卿宰年七十以上在近邑者。亦賜食物。以表軍民相悅之意。鳴呼。予寡人。雖居九重。每念民間疾苦。或有頒恩布澤之政。而爲長吏者。多不能宣布德意。使實惠下究。時一思之。若恫在己。今見爾等扶老携幼。紛集爭迎。而予爲爾等。不能盡父母之責。對爾等。予心實多慙愧。然爾等須思祖宗朝舊澤。且念予視爾等如赤子之意。各修爾業。各安爾生。毋負予寡人至意。噫。行駕殆二百里。駐蹕乃八九日。凡所以優恤慰勞於三邑之人者。特異於常格而然也。故玆諭示。想宜知悉。尙喆曰。伏見綸音。殿下愛民之意。體下之恩。溢於辭表。令人感泣。漢帝時。山東父老。扶杖聽詔。莫不歎息流涕者。政謂此也。殿下今於輦路之過。親見鄕谷之民。其所惻然矜恤之念。必有倍於宸衷而然矣。伏望雖於回鑾之後。深居九重之內。而蔀屋殘民困苦之狀。愁怨之聲。有若親見親聞。其所軫恤矜惻。常如今日之心。則不知不覺之中。生民之得蒙實惠。必不少矣。益加留念焉。上曰。卿言誠好矣。九重廈氈之上。常存今日之心。而念念不忘。則吾民其庶幾矣。敢不益勉也。上曰。京畿監司率民人等。入侍。京畿監司鄭昌聖。率驪州民人。進前。上命有防。諭民人等曰。今番動駕。爾等多爲勞苦。誠可悶憐。玆以召見諭予意。爾等須體朝家軫念之意。安其産業。勤其稼穡。毋負予懇懇之望也。爾等如有弊瘼疾苦之可以登聞者。旣使至前。無隱畢陳。可也。民人等皆曰。近年以來。禾穀屢豊。大小民人。各安生業。此莫非聖上恩澤也。今番擧動。凡諸事役。已自朝家。皆爲蠲減。故實無一毫弊端矣。上命有防。讀諭民人等諭書綸音。上曰。只以文字讀諭。則民人輩。必難聽解。更以言語。一一解諭。可也。有防以綸音中辭敎。逐條開諭。民人等聞之。起拜俯伏。多有感激流涕者。尙喆曰。雖無知少民而。一聞聖敎。皆不覺感涕之被面。此可見誠意孚感之速。有如是矣。上又命有防諭之曰。爾等。卽予之赤子也。予卽爾等之父母也。子有疾苦愁怨之事。而爲父母者。不聞不知。不思所以救濟之道。則於心。其何能安乎。予旣來此。召見爾等。爾等如或有隱瘼痼弊之爲爾等愁惱者。毋以爲難。細細陳達於予。可也。民人等皆曰。臣等伏蒙朝家厚恩。實無受弊之事矣。上謂昌聖曰。俄已下敎。卿其聞之否。本州苟有民瘼。卿其悉心採訪。今日利川宿所。登對陳達。可也。命昌聖等先退。命書傳敎曰。副司直李枰。承旨除授。上曰。新除授承旨。待下批牌招。出榻敎命書傳敎曰。承旨房仍。上曰。大臣先退休歇。可也。尙喆命善先爲退出。命書傳敎曰。斥和死節人子孫之居在邑底者。一倂待令。仍爲入侍。行副司直洪秉纘。司果洪秉殷。前僉正元羽孫。前參奉元有曾。生員元翼孫。幼學元百孫元錫孫曺允亮金履裕。以次進伏。各奏姓名訖。上曰。爾等誰之子孫。誰之族屬乎。各各陳達。可也。秉纘曰。臣則故相臣洪致中之曾孫也。秉殷曰。臣則故參判洪益三之子也。羽孫曰。臣則故判書元景淳之子也。翼孫曰。臣則故參判元景濂之子也。履裕曰。臣則文忠公金尙憲之後孫也。允亮曰。臣則曺漢英之後孫也。上曰。爾等俱是世臣子孫。當與國家同休戚者也。必須各勉其業。毋負朝家培養之意。毋忝爾等祖先之賢也。拜陵歸路。召見爾等者。予意實有所感而然矣。命秉纘等先退。上曰。故相臣閔鎭遠家。在於本州云。然乎。義翊曰。今其祠宇。尙在此處矣。上命書傳敎曰。故相臣閔鎭遠。可謂藎臣。聞其祠宇。在于邑底云。以其支孫之逆。不思念舊之道乎。自本道特爲致祭。上曰。金儒賢家。亦在邑底乎。義翊曰。然矣。上命書傳敎曰。家在本邑儒賢家。食物令本官輸送。國榮曰。臣營中軍李昌運。昨日陣上擧行。帳殿奏對。良足可駭。終不可曲恕。汰去。何如。上曰。依爲之。國榮曰。中軍今方有窠。而領軍時急。以隨駕人中禁軍別將李漢昌。移差。何如。上曰。依爲之。出擧條命書傳敎曰。訓鍊中軍李昌運。因大將所奏。旣已汰去。捕將之任。勢難仍察。改差。義翊曰。新除授捕盜大將。待下批牌招。傳授命召大將牌傳令牌。何如。上曰。依爲之。命退。諸臣以次退出。